
A sikeres vezető társas készségei

A sikeres vezető saját karrierjét építi, a beosztottak munkáját eredményesebbé teszi, ezáltal a saját vezetői és szervezete számára is értéket jelent. Azonban mi szükséges ehhez a fajta sikerhez?
Több szakirodalom született már ebben a témában, különböző aspektusokból boncolva a sikert. Én azonban saját példáimat elemezve az érzelmi intelligencia témaköréhez jutottam el és híres kutatójához, Daniel Goleman pszichológushoz. Goleman öt kompetenciát határozott meg az érzelmi intelligencián belül. Én a vezetőket mások megítélése alapján elemeztem, ezért a társas készségek területét választottam kutatásom alapjául.
Kérdőíves adatgyűjtésem és empirikus vizsgálatom során arra kerestem a választ, hogy egy vezetővel szembeni általános elégedettség kapcsolatban áll-e annak társas készségeivel. Ehhez Daniel Goleman kompetencia leírásait használtam fel. Mélyebbre hatolva a vizsgálat során feltártam, hogy melyik társas készség játszik a legnagyobb szerepet az általános elégedettségben és annak melyik komponense. Összehasonlítottam a közszféra és versenyszféra vezetőinek eredményét, illetve jellemzőket tártam fel az egyes vezetői szintekre és a kutatásban részt vevőkre vonatkozóan. Végül faktoriális elemzéssel a kompetencia leírásokat újra csoportokba rendeztem annak érdekében, hogy egyértelműségüket meghatározhassam.
Legnagyobb eredménye az elemzésemnek, hogy a társas intelligencia nem mellőzhető egy vezető számára sem, akinek fontos a saját és szervezete sikere. Az irányított csoport megóvása pedig kiemelkedő szerepet játszik egy vezetőről kialakított képben.
Végezetül további célkitűzéseket fogalmaztam meg. Goleman további kompetenciái megfelelő kiinduló pontot adnak ahhoz, hogy pontosabb képet alakíthassunk ki a sikeres vezető jellemzőiről. Mindezt akár egy földrajzi terület vagy a szervezet jellemzőinek figyelembevételével.



